b'\n_START_ARTICLE_\nHermann Huppen\n_START_SECTION_\n\xc5\xbdivljenje\n_START_PARAGRAPH_\nHermann Huppen se je rodil leta 1938 v B\xc3\xa9verc\xc3\xa9ju (sedaj del Malmedyja) v provinci Li\xc3\xa8ge. \xc5\xa0olal se je za pohi\xc5\xa1tvenega mizarja, nato je delal kot arhitekt za notranjo opremo, leta 1964 pa v belgijski reviji Spirou objavil svoj prvi strip. Ko je stripar Michel R\xc3\xa9gnier \xe2\x80\x93 Greg opazil njegovo nadarjenost, mu je ponudil delo v njegovem studiu. Leta 1966 je Hermann pri\xc4\x8del ilustrirati strip Bernard Prince, za katerega je Greg pisal besedila, objavljen pa je bil v stripovski reviji Tintin. Leta 1969 je v sodelovanju z Gregom pri\xc4\x8del ustvarjati stripovski western Comanche. Ta serial se \xc4\x8dasovno ujema z za\xc4\x8detkom izdajanja drugih stripovskih westernov kot je bil npr. tudi Poro\xc4\x8dnik Blueberry._NEWLINE_Leta 1977 je Hermann pri\xc4\x8del ustvarjati lastne stripovske zgodbe in sicer najprej s stripi o Jeremiahu, ki ga ustvarja \xc5\xa1e danes. V tem obdobju je za Spirou po navdihu Malega Nema v Slumberlandu (otro\xc5\xa1ki strip iz za\xc4\x8detka 20. stoletja) ustvaril tudi tri albume z naslovom Nick. Leta 1983 je pri\xc4\x8denjal ustvarjati nov stripovski serial Stolpi Bois-Mauryja, ki je postavljen v srednjeve\xc5\xa1ko okolje 12. stoletja in v katerem je v primerjavi z ostalimi Hermannovimi stripi manj poudarka na akciji._NEWLINE_Hermann je ustvaril tudi ve\xc4\x8d neserijskih stripov (grafi\xc4\x8dnih novel), v\xc4\x8dasih v sodelovanju z njegovim sinom Yves H. Eno od teh del, Lune de Guerre, po zgodbi Jean Van Hammeja, je kasneje do\xc5\xbeivelo tudi filmsko uprizoritev kot The Wedding Party Dominique Deruddereja._NEWLINE_Zna\xc4\x8dilnosti Hermannovega ustvarjanja so realisti\xc4\x8dni stil in pripoved, ki hkrati vsebuje mra\xc4\x8dnost in jezo, in v kateri je mogo\xc4\x8de \xc4\x8dutiti razo\xc4\x8daranje nad \xc4\x8dlove\xc5\xa1kih zna\xc4\x8dajem na splo\xc5\xa1no, pa tudi nad sedanjo dru\xc5\xbebo posebej. Glede ostalega so Hermannova stripovska dela postavljena v zelo razli\xc4\x8dna okolja- \xc4\x8de se omejimo le na seriale, potem le-ti namre\xc4\x8d obravnavajo rimsko obdobje (Jugurtha), western (Comanche) post-apokalipti\xc4\x8dno znanstveno fantastiko (Jeremiah) in srednjeve\xc5\xa1ko obdobje (Stolpi Bois- Mauryja).'